S-209/2017

Mál þetta, sem dómtekið var 5. þessa mánaðar, var höfðað með ákæru útgefinni af lögreglustjóranum á Suðurnesjum 12. síðasta mánaðar, á hendur S-x-x A-x-x, fæddum [...], ríkisborgara Afganistan, „fyrir skjalafals, með því að hafa, miðvikudaginn 5. apríl 2017, framvísað við lögreglu, í Flugstöð Leifs Eiríkssonar, í blekkingarskyni japönsku vegabréfi nr. [...] á nafni [...], fd. [...] í [...], með gildistíma frá 11. febrúar 2014 til 11. febrúar 2024 sem reyndist grunnfalsað, þ.e. falsað að öllu leyti, er ákærði kom í vegabréfaskoðun vegna flugs [...] til Toronto, Kanada“ og að hafa þannig brotið gegn 1. mgr. 155. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru. Ákærði hefur því unnið sér til refsingar.

Af hálfu ákærða er krafist vægustu refsingar sem lög leyfa, sem verði skilorðsbundin í tilviki fangelsisrefsingar, og gerð er krafa um hæfilega þóknun vegna starfa verjenda á rannsóknarstigi og fyrir dómi.

Ákærði sótti um hæli hérlendis 5. apríl síðastliðinn, í kjölfar þess að hann var stöðvaður af lögreglu er hann ætlaði í flug til Toronto í Kanada. Við skýrslugjöf hjá lögreglu bar hann meðal annars um að hann hafi dvalið ólöglega í Svíþjóð í fjögur ár og starfað þar. Þar hafi hann keypt það vegabréf sem sakargiftir lúta að og ferðast þaðan ásamt vini sínum til Íslands, þeir hafi ætlað til Kanada. Þar hafi hann ætlað að sækja um hæli og fara að vinna. Við meðferð málsins fyrir dómi var meðal annars frá því greint af hálfu ákærða að hann hafi dvalið í Pakistan frá því að hann hafi verið um tveggja til þriggja ára gamall, en að hann hafi flúið þaðan til Svíþjóðar með ferðalagi um Íran og fleiri lönd. Dvöl hans í Svíþjóð hafi varað í um fjögur ár. Hann flúið Pakistan þar sem hann hafi talið ástæðu til að óttast um líf sitt þar og að í Pakistan hafi hann séð félaga sína, sem verið hafi í sömu aðstöðu og hann, drepna af öflum hliðhollum Talíbönum.

Eftir framansögðu er ljóst að ákærði er ekki að koma til landsins beint frá landi þar sem lífi hans, heilsu eða frelsi er ógnað eða að aðstæður hans séu að öðru leyti með þeim hætti sem lýst er í 1. málslið 1. mgr. 32. gr. laga nr. 80/2016 eða 1. mgr. 31. gr. alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur hann því unnið sér til refsingar. Hann hefur játað brot sitt fyrir dómi og á rannsóknarstigi og engra gagna nýtur við um að hann hafi áður gerst sekur um refsiverða háttsemi. Að framangreindu gættu og með hliðsjón af dómaframkvæmd þykir refsing ákærða hæfilega ákveðin fangelsi í þrjátíu daga, en þá refsingu þykir að öllu virtu ekki efni til að binda skilorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknanir verjenda hans á rannsóknarstigi og fyrir dómi. T-kk-nf K-kk-nf héraðsdómslögmaður var tilnefndur verjandi ákærða á rannsóknarstigi og verður ákærða gert að greiða þóknun vegna starfa hans, sem þykir hæfilega ákveðin 64.480 krónur, að meðtöldum virðisaukaskatti. Þá er ákærði einnig dæmdur til að greiða þóknun skipaðs verjanda hans, M-kk-ef D-kk-ef N-kk-ef héraðsdómlögmanns, vegna starfa hans í þágu ákærða vegna meðferðar málsins fyrir dómi, en sú þóknun þykir hæfilega ákveðin 168.640 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, S-x-x A-x-x, fæddur [...], sæti fangelsi í þrjátíu daga.

Ákærði greiði þóknun verjanda síns fyrir dómi, M-kk-ef D-kk-ef N-kk-ef héraðsdómlögmanns, 168.640 krónur og þóknun verjanda síns á rannsóknarstigi, T-kk-ef K-kk-ef héraðsdómslögmanns, 64.480 krónur.

H-kk-nf Þ-kk-nf